Document ID: 32015R0523

REGOLAMENT TAL-KUNSILL (UE) 2015/523
tal-25 ta' Marzu 2015
li jemenda r-Regolamenti (UE) Nru 43/2014 u (UE) 2015/104 fir-rigward ta' ċerti opportunitajiet tas-sajd
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43(3) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Ir-Regolament tal-Kunsill (UE) 2015/104 (1) ma jipprevedix limiti għall-opportunitajiet tas-sajd għall-istokk tal-ispnott (Dicentrarchus labrax) fil-Grigal tal-Atlantiku.
(2)
F'Ġunju tal-2014, il-Kunsill Internazzjonali għall-Esplorazzjoni tal-Baħar (ICES) ħareġ parir xjentifiku dwar l-istokk tal-ispnott fil-Grigal tal-Atlantiku, u kkonferma li dan l-istokk ilu jonqos b'mod rapidu sa mill-2012. Barra minn hekk, il-Kumitat Xjentifiku, Tekniku u Ekonomiku għas-Sajd (STECF) ivvaluta l-protezzjoni tal-ispnott mill-miżuri nazzjonali fis-seħħ u, b'mod ġenerali, qies li dawk il-miżuri mhumiex effettivi. L-ispnott huwa speċi li timmatura tard u tikber bil-mod. Bħalissa, il-mortalità mis-sajd tal-ispnott fil-Grigal tal-Atlantiku hija erba' darbiet ogħla mil-livell li jista' jiżgura r-rendiment massimu sostenibbli (MSY, maximum sustainable yield).
(3)
Il-Kummissjoni adottat ir-Regolament ta' Implimentazzjoni (UE) 2015/111 (2), ibbażat fuq l-Artikolu 12 tar-Regolament (UE) Nru 1380/2013 tal-Parlament Ewropew u tal-Kunsill (3), sabiex titnaqqas theddida serja għall-konservazzjoni tal-istokk tal-ispnott (Dicentrarchus labrax) fil-Baħar Ċeltiku, il-Kanal Ingliż, il-Baħar Irlandiż u n-Nofsinhar tal-Baħar tat-Tramuntana.
Ukoll, is-sajd rikreattiv jikkontribwixxi b'mod sinifikanti għall-mortalità mis-sajd ta' dak l-istokk. Għalhekk huwa xieraq li jiġu stabbiliti opportunitajiet tas-sajd fil-forma ta' limitu ta' kuljum fuq l-għadd ta' ħut li jista' jinżamm minn min jipprattika sajd rikreattiv. Is-sajd rikreattiv jinkludi diversi forom, bħal sajd minn bastiment għal użu rikreattiv jew is-sajd mill-kosta.
(4)
Sabiex ikunu evitati problemi ta' interpretazzjoni, l-Artikolu 7(1) u (2) tar-Regolament (UE) 2015/104 jeħtieġ li jkun ifformulat sabiex jikkorrispondi għat-test fl-Artikolu 15 tar-Regolament (UE) Nru 1380/2013.
(5)
Il-limiti ta' qbid għaċ-ċiċċirell fl-ilmijiet tal-Unjoni fiż-żoni IIa, IIIa u IV tal-ICES ġew iffissati għal żero fl-Anness IA tar-Regolament (UE) 2015/104, sa meta jasal il-parir tal-ICES. Il-parir tal-ICES dwar l-istokk ilu disponibbli mit-23 ta' Frar 2015, u issa huwa possibbli li tiġi ffissata qabda totali permissibbli (TAC, total allowable catch) għaċ-ċiċċirell f'din iż-żona, distribwita f'seba' żoni ta' amministrazzjoni sabiex jiġi evitat l-eżawriment lokali.
(6)
Huwa kunsiljabbli li jsir provvediment għal ċerta flessibbiltà inter-żonali għall-megrim li jikkostitwixxi l-istess stokk bijoloġiku għall-Istati Membri kollha bi kwota fiż-żoni rilevanti.
(7)
Ir-Regolament (UE) 2015/104 fih żball fit-TAC u l-kwota għall-gambli tat-tramuntana fil-Baħar tat-Tramuntana, fejn kellu jiġi adottat trasferiment tat-TAC tal-2014. L-Anness IA tar-Regolament (UE) 2015/104 għandu għaldaqstant jiġi emendat kif meħtieġ.
(8)
Għal xi stokkijiet, l-opportunitajiet tas-sajd u l-kondizzjonijiet ta' aċċess għar-riżorsi tas-sajd għal bastimenti fl-ilmijiet tal-Istati Kostali jiġu stabbiliti kull sena fid-dawl ta' konsultazzjonijiet dwar is-sajd bejn l-Istati Kostali rilevanti. Billi ma ntlaħaq ebda qbil dwar arranġamenti ta' kondiviżjoni tal-kwoti għall-2015 fir-rigward tal-aringa Atlantu-Skandjana, huwa xieraq li tiġi ffissata kwota awtonoma msejsa fuq is-sehem tal-Unjoni minn dan l-istokk f'dawn l-aħħar snin. Għaldaqstant, l-Anness IB tar-Regolament (UE) 2015/104 għandu jiġi emendat kif meħtieġ.
(9)
Fit-tielet laqgħa annwali tagħha fl-2015, l-Organizzazzjoni Reġjonali għall-Ġestjoni tas-Sajd fin-Nofsinhar tal-Paċifiku (SPRFMO) adottat l-opportunitajiet tas-sajd li jikkonsistu minn qabda totali permissibli (TAC) għas-sawrell. Din il-miżura għandha tiġi implimentata fil-liġi tal-Unjoni.
(10)
Nota f'qiegħ paġna fl-Anness III tar-Regolament (UE) 2015/104 bi żball semmiet ftehim li m'għadux jeżisti, u għaldaqstant għandha tiġi kkorreġuta.
(11)
Sabiex jirrifletti b'mod preċiż it-tqassim attwali tat-tagħmir tal-flotta Franċiża u Spanjola tas-sajd għat-tonn għall-2015, huwa meħtieġ li jiġi emendat l-Anness IV tar-Regolament (UE) 2015/104, li jistipula l-limitazzjonijiet fuq is-sajd, il-kultivazzjoni u t-tismin tat-tonn.
(12)
Jeħtieġ li jiġi kkorreġut żball fit-tabella tat-TAC għall-kavalli (Scomber scombrus) fiż-żoni VI, VII, VIIIa, VIIIb, VIIId u VIIIe; fl-ilmijiet tal-Unjoni u internazzjonali ta' Vb; l-ilmijiet internazzjonali ta' IIa, XII u XIV (MAC/2CX14-).
(13)
Parir xjentifiku riċevut mingħand STECF fit-2 ta' Marzu 2015 jindika li tkun prekawzjoni li tiġi permessa kwota żgħira ta' qabdiet aċċessorji għar-raja ondjata (Raia undulata) fiż-żoni VIa, VIb, VIIa-c, VIId, VIIe-k, VIII u IX tal-ICES. Għaldaqstant, l-Anness IA tar-Regolament (KE) Nru 2015/104 għandu jiġi emendat kif meħtieġ.
(14)
Filwaqt li skont il-proċedura prevista fil-ftehim dwar ir-relazzjonijiet fis-sajd mal-Gżejjer Faeroe, l-Unjoni kellha konsultazzjonijiet addizzjonali dwar arranġamenti reċiproċi tas-sajd mal-Gżejjer Faeroe fir-rigward tal-opportunitajiet tas-sajd għall-aringa Atlantu-Skandjana u l-istokkafixx għall-2015; huwa għaldaqstant xieraq li jiġu ffissati opportunitajiet tas-sajd għal dawn l-istokkijiet.
(15)
Għalhekk, ir-Regolament (UE) 2015/104 għandu jiġi emendat kif meħtieġ.
(16)
Skont l-Artikolu 3(1) tar-Regolament tal-Kunsill (KE) Nru 847/96 (4), meta aktar minn 75 % ta' TAC prekawzjonali jkunu intużaw qabel il-31 ta' Ottubru tas-sena tal-applikazzjoni tagħha, Stat Membru bi kwota għall-istokk jista' jitlob żieda fit-TAC. Il-Kummissjoni rċeviet talba għal żieda ta' 10 % tat-TAC għall-2014 għar-rebekkini u r-raj fil-Baħar tat-Tramuntana. L-informazzjoni bijoloġika ta' sostenn, ippreżentata mat-talba, ġiet ivverifikata u vvalidata minn esperti fiċ-Ċentru Konġunt tar-Riċerka tal-Kummissjoni.
(17)
L-Anness IA tar-Regolament tal-Kunsill (UE) Nru 43/2014 (5) għandu għaldaqstant jiġi emendat kif meħtieġ.
(18)
Il-limiti ta' qbid previsti fir-Regolament (UE) 2015/104 japplikaw mill-1 ta' Jannar 2015. Id-dispożizzjonijiet ta' dan ir-Regolament dwar il-limiti ta' qbid għandhom għaldaqstant japplikaw ukoll minn dik id-data. Tali applikazzjoni retroattiva hija mingħajr preġudizzju għall-prinċipji taċ-ċertezza legali u l-ħarsien ta' aspettattivi leġittimi billi l-opportunitajiet tas-sajd konċernati għadhom ma ġewx eżawriti. Madankollu, il-limitu ġdid ta' qbid għall-ispnott għandu japplika mid-data tad-dħul fis-seħħ ta' dan ir-Regolament. Billi l-modifika tal-limiti ta' qbid għandha influwenza fuq l-attivitajiet ekonomiċi u l-ippjanar tal-istaġun tas-sajd tal-bastimenti tal-Unjoni, dan ir-Regolament għandu jidħol fis-seħħ immedjatament wara l-pubblikazzjoni tiegħu. Għar-raġunijiet mogħtija fil-premessa (16), id-dispożizzjonijiet dwar opportunitajiet akbar tas-sajd għar-rebekkini u r-raj fil-Baħar tat-Tramuntana għandhom japplikaw b'effett mill-1 ta' Jannar 2014,
ADOTTA DAN IR-REGOLAMENT:
Artikolu 1
Ir-Regolament (UE) 2015/104 huwa emendat kif ġej:
(1)
L-Artikolu 2 huwa sostitwit minn dan li ġej:
“Artikolu 2
Kamp ta' applikazzjoni
1. Dan ir-Regolament għandu japplika għall-bastimenti li ġejjin:
(a)
bastimenti tal-Unjoni;
(b)
bastimenti ta' pajjiżi terzi fl-ilmijiet tal-Unjoni.
2. Għall-finijiet tal-Artikolu 11a, dan ir-Regolament għandu japplika wkoll għas-sajd rikreattiv.”
(2)
Fl-Artikolu 3 jiżdied il-punt li ġej:
“(m)
‘sajd rikreattiv’ tfisser attivitajiet ta' sajd mhux kummerċjali li jisfruttaw riżorsi akkwatiċi ħajjin tal-baħar għal finijiet, fost l-oħrajn, ta' rikreazzjoni, turiżmu jew sport.”
(3)
L-Artikolu 7 huwa sostitwit minn dan li ġej:
“Artikolu 7
Kondizzjonijiet għall-ħatt l-art ta' qabdiet u ta' qabdiet aċċessorji
1. Il-qabdiet ta' speċijiet soġġetti għal limiti fuq il-qbid u li nqabdu fiż-żoni tas-sajd speċifikati fil-punt (a) tal-Artikolu 15(1) tar-Regolament (UE) Nru 1380/2013 huma soġġetti għall-obbligu ta' ħatt l-art, kif stabbilit fl-Artikolu 15 ta' dak ir-Regolament (‘l-obbligu ta' ħatt l-art’).
2. Il-ħut soġġett għal limiti ta' qbid li jinqabad f'żoni tas-sajd li mhumiex soġġetti għall-obbligu ta' ħatt l-art għandhom jinżammu abbord jew jinħattu l-art biss jekk:
(a)
il-qabdiet ikunu ttieħdu minn bastimenti li jtajru l-bandiera ta' Stat Membru li għandu kwota u dik il-kwota ma tkunx eżawrita; jew
(b)
il-qabdiet jikkonsistu minn sehem fi kwota tal-Unjoni li ma ġietx allokata bi kwota fost l-Istati Membri, u dik il-kwota tal-Unjoni ma tkunx eżawrita.
3. L-istokkijiet ta' speċijiet mhux fil-mira f'limiti bijoloġiċi sikuri msemmija fl-Artikolu 15(8) tar-Regolament (UE) Nru 1380/2013 huma identifikati fl-Anness I ta' dan ir-Regolament għall-finijiet ta' deroga mill-obbligu li l-qabdiet jingħaddu skont il-kwoti rilevanti previsti f'dak l-Artikolu.”
(4)
Jiddaħħal l-Artikolu li ġej:
“Artikolu 11a
Sajd rikreattiv għall-ispnott fil-Grigal tal-Atlantiku
Fis-sajd rikreattiv fiż-żoni IVb, IVc, VIIa, VIId, VIIe, VIIf, VIIg, VIIh, VIIj u VIIk tal-ICES ma jistgħux jinżammu aktar minn tliet kampjuni ta' spnott għal kull persuna kuljum.”
(5)
L-Anness I tar-Regolament (UE) 2015/104 huwa emendat skont l-Anness I ta' dan ir-Regolament.
(6)
L-Anness IA tar-Regolament (UE) 2015/104 huwa emendat skont l-Anness III ta' dan ir-Regolament.
(7)
L-Anness IB tar-Regolament (UE) 2015/104 huwa emendat skont l-Anness IV ta' dan ir-Regolament.
(8)
L-Anness IJ tar-Regolament (UE) 2015/104 huwa sostitwit mill-Anness V ta' dan ir-Regolament.
(9)
L-Anness III tar-Regolament (UE) 2015/104 huwa sostitwit mill-Anness VI ta' dan ir-Regolament.
(10)
L-Anness IV tar-Regolament (UE) 2015/104 huwa sostitwit mill-Anness VII ta' dan ir-Regolament.
(11)
L-Anness VIII tar-Regolament (UE) 2015/104 huwa emendat skont l-Anness VIII ta' dan ir-Regolament.
Artikolu 2
L-Anness IA tar-Regolament (UE) Nru 43/2014 huwa emendat skont l-Anness II ta' dan ir-Regolament.
Artikolu 3
Dan ir-Regolament għandu jidħol fis-seħħ fil-jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
L-Artikolu 1 (3), (6), (7), (8), (9), (10) u (11) għandu japplika mill-1 ta' Jannar 2015.
L-Artikolu 2 għandu japplika mill-1 ta' Jannar 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-25 ta' Marzu 2015.

Labels: 11
20
8
6
18